Staatskaping: Kommissie wag nóg vir opdragAdjunkhoofregter Raymond Zondo. Foto: Getrude Makhafola/ANA Adjunkhoofregter Raymond Zondo, voorsitter van die geregtelike kommissie wat staatskaping ondersoek, het gesê hoewel hy al “sedert gister” gereed is om die ondersoek te begin, wag hy nog vir die kommissie-opdrag van pres. Jacob Zuma. “Ons wag nog vir die opdrag om deur die presidensie afgehandel te word. Daarna moet die regulasies eers in die Staatskoerant geplaas word om die kommissie in staat te stel om personeel aan te stel,” het Zondo Dinsdag aan verslaggewers in Midrand gesê. “Ek betwyfel dit geensins dat die presidensie die dringendheid van hierdie kwessie besef en die aansoek so spoedig moontlik sal afhandel.” Zondo het gesê die bewerings oor staatskaping is van ŉ ernstige aard, veral by staatsinstellings. “Enige plundery of korrupsie by staatsinstellings beroof Suid-Afrika van die geld wat vir sy inwoners bedoel is.” Zuma het Zondo op 9 Januarie, op aanbeveling van hoofregter Mogoeng Mogoeng, as voorsitter van die kommissie aangewys. Zuma het op 13 Desember ŉ tweede bloedneus in die hooggeregshof in Pretoria gekry toe ŉ volbank regters eenparig Zuma se aansoek dat Thuli Madonsela, die voormalige openbare beskermer, se staatskapingverslag hersien moet word, met koste verwerp het. Die hof het toe ook beslis Zuma moet binne 30 dae ŉ geregtelike kommissie van ondersoek aanstel om kwessies wat in die staatskapingverslag genoem word te ondersoek. Dit kom nadat die hof vroeër beslis het Zuma moet persoonlik aanspreeklik gehou word vir die koste van die hofaansoek wat hy in 2016 ingedien het om ŉ interdik te verkry wat Madonsela sou verhoed om haar staatskapingverslag vry te stel. Dié uitspraak is eenparig deur ŉ volbank regters beslis. Dit is nog nie duidelik wanneer die kommissie se opdrag ingedien gaan word en wat die begroting daarvoor gaan wees nie.